Afrigter wat glo met seuns lol weer in hof | Maroela Media
Parktown Boys' High School. Foto: Via Facebook
Die voormalige waterpolo-afrigter van die Parktown Boys' High School in Johannesburg wat teregstaan op 160 aanklagte wat seksuele aanranding, verkragting en kindermishandeling insluit, het Maandag in die Palm Ridge-hooggeregshof verskyn.
Die staat het egter versoek dat die saak uitgestel word vir verdere oorlegpleging.
Die saak is tot Dinsdag uitgestel, wanneer die verhoor na verwagting sal begin.
Die 22-jarige beskuldigde, wie se naam nog weerhou moet word, se regspan het in Julie aan die saak onttrek aangesien hulle nie betaling ontvang het nie.
Die man het om regshulp aansoek gedoen en sy nuwe regsverteenwoordiger moes op die hoogte van die saak gebring word voor die verhoor kon voortgaan.
Maroela Media het vroeër berig die beskuldigde is in November 2016 in hegtenis geneem nadat die man glo 'n 15-jarige seun in die koshuis se sitkamer onbehoorlik betas het. Die beweerde aanranding is deur veiligheidskameras by die skool opgeneem en het sodoende onder die skoolbestuur se aandag gekom.
Die beskuldigde moes pligte by die skool se koshuis verrig en het ook waterpolo afgerig.
Die beskuldigde het dissiplinêre stappe vrygespring deur uit sy pos by die skool te bedank kort nadat die beweerde oortredings aan die lig gekom het. 'n Strafregtelike aanklag is egter ingedien en hy is in hegtenis geneem. Hy is 'n maand later op borgtog van R3 000 vrygelaat.